બેફામ ફી વસૂલતી સ્કૂલો પર લગામ કસવા ગુજરાત સરકારે બનાવેલા ફી નિર્ધારણના કાયદાને રદ્દ કરવાનો હાઈકોર્ટે સ્પષ્ટ ઈનકાર કરી દીધો છે. કોર્ટના આ ચુકાદાથી મધ્યમ વર્ગના એ તમામ વાલીઓને મોટી રાહત મળી છે કે જેઓ સ્કૂલોની મોંઘીદાટ ફી ભરી શકવા સક્ષમ નથી. આ કાયદા સામે કેટલીક સ્કૂલોએ હાઈકોર્ટમાં પિટિશન કરી હતી, જેને કોર્ટે ફગાવી દીધી છે. કોર્ટે જણાવ્યું છે કે, આ કાયદાથી બંધારણનું હનન નથી થયું અને કાયદો તેની રીતે બિલકુલ યોગ્ય છે. ફી નિર્ધારણ કાયદાને બહાલી આપતા હાઈકોર્ટે એવી પણ ટિપ્પણી કરી હતી કે, સ્કૂલો નફાખોરી કરી શકે નહીં. આ ઉપરાંત, તેના પર સ્ટે આપવાનો પણ કોર્ટે સ્પષ્ટ ઈનકાર કરી દીધો છે. આ કાયદો 2018થી લાગુ પડશે. કોર્ટે આપેલો આ ચુકાદો શાળાના સંચાલકો માટે આંચકા સમાન મનાઈ રહ્યો છે.